# Deane Montgomery

Deane Montgomery (Weaver, 2 de setembre de 1909 - Chapel Hill, 15 de març de 1992) va ser un matemàtic estatunidenc.
Montgomery va néixer en una petita població de Minnesota on els seus pares eren grangers. Va estudiar a la universitat Hamline de Saint Paul en la qual es va graduar el 1929 i el 1930 va obtenir el màster. El 1933 es va doctorar a la universitat d'Iowa amb una tesi dirigida per Edward Wilson Chittenden. Després de realitzar diverses estances de recerca a la Universitat Harvard, a la universitat de Princeton i a l'Institut d'Estudis Avançats de Princeton, va treballar al Smith College, en el qual va ser successivament professor ajudant (1935-1938), professor associat (1938-1941) i professor titular (1941-1946). Durant aquest període, també va ser becari Guggenheim a l'Institut d'Estudis Avançats i professor visitant a la universitat de Princeton. Després de dos anys a la Universitat Yale com a professor associat (1946-1948), va tornar a l'Institut d'Estudis Avançats, en el qual va romandre fins al 1980, moment en què es va convertir en emèrit. El 1988 es va traslladar amb la seva dona a Chapel Hill on vivia la seva filla i on va morir el 1992. Va ser president de la Societat Americana de Matemàtiques (1961-1962) i de la Unió Matemàtica Internacional (1975-1978).
Montgomery es va especialitzar en l'estudi dels grups d'automorfisme i va tenir una immensa influència, introduint noves idees o enriquint-ne d'antigues per crear noves teories. És recordat, sobre tot, pel seu paper, juntament amb Leo Zippin, en la resolució del cinquè problema de Hilbert.

## Referències

* ↑ Kilpatrick, 2020, p. 1.
* ↑ Borel, 1993, p. 453.
* ↑ Yandell, 2001, p. 154.
* ↑ Faith, 2004, p. 301.
* ↑ Fintushel, 2005, p. 348.
* ↑ Raymond i Schultz, 1985, p. 6.
* ↑ Raymond i Schultz, 1985, p. 3.
* ↑ Yandell, 2001, p. 150 i ss.

## Bibliografia

* Borel, Armand «Deane Montgomery (2 September 1909-15 March 1992)» (en anglès). Proceedings of the American Philosophical Society, Vol. 137, Num. 3, 1993, pàg. 452-456. ISSN: 0003-049X.
* Faith, Carl. Rings and Things and a Fine Array of Twentieth Century Associative Algebra (en anglès). American Mathematical Society, 2004. ISBN 0-8218-3672-2.
* Fintushel, Ronald «A Tribute to Deane Montgomery» (en anglès). Notices of the American Mathematical Society, Vol. 52, Num. 3, 2005, pàg. 348-349. ISSN: 0002-9920.
* Raymond, F.; Schultz, R. «The works and influence of Deane Montgomery». A: Reinhard Schultz (ed.). Group Actions on Manifolds (en anglès). American Mathematical Society, 1985, p. 1-16. ISBN 0-8218-5038-5.
* Yandell, Benjamin H. The Honors Class: Hilbert's Problems and Their Solvers (en anglès). CRC Press, 2001. ISBN 978-1-5688-1216-8.

## Enllaços externs

* O'Connor, John J.; Robertson, Edmund F. «Deane Montgomery» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Kilpatrick, Jeremy. «Deane Montgomery». Dipartimento di Matematica - Università di Torino, 2020. [Consulta: 3 febrer 2022]. (anglès)
* «Deane Montgomery». National Academy of Sciences. [Consulta: 3 febrer 2022]. (anglès)
* «Deane Montgomery». Institute for Advanced Study, 2022. [Consulta: 4 febrer 2022]. (anglès)
* «Deane Montgomery». American Mathematicañ Society. [Consulta: 4 febrer 2022]. (anglès)